Олимпиадэм пашэ щохъу
Шэшэн Республикэм и къалащхьэ Грознэм иджыблагъэ щекIуэкIащ Кавказ Ищхъэрэм хыхьэ щIыналъэхэм я студентхэр нэмыцэбзэмкIэ щызэпеуа олимпиадэ. Зэпеуэм хэтащ КъБКъУ-м и лIыкIуэхэри. АбыкIэ хъыбар къыдигъэщIащ университетым и пресс-IэнатIэм и лэжьакIуэ Геляевэ Марзият.
Гётерэ Вайнеррэ я бзэр нэхъыфIу зыщIэр къыщапщытэ олимпиадэм хэтащ КъБКъУ-м нэмыщI, Дагъыстэным, Ингушым, Осетие Ищхъэрэ — Аланием, Шэшэным я къэрал университетхэм я студентхэр. Псори зэхэту цIыху 20-м щIигъу.
КъБКъУ-м и магистратурэм и езанэ курсым щIэс Дутовэ Анастасиерэ бакалавриатурэм и 4-нэ курсым щеджэ Керменовэ Альбинэрэ щIыналъэпсо зэпеуэм щIэныгъэ куу къыщагъэлъэгъуащ икIи япэ, етIуанэ увыпIэхэр къыхуагъэфэщащ. Олимпиадэм и къызэгъэпэщакIуэхэр абыхэм къахуэупсащ DAAD-м (ЩIэныгъэлIхэмрэ студентхэмкIэ зэхъуэжэнымкIэ Германием щыIэ жылагъуэ зэгухьэныгъэ) и мазэ стипендиехэмкIэ. А пIалъэм къриубыдэу студентхэр щыIэфынущ Германием, нэмыцэбзэр нэхъыфIыжу зрагъащIэу.
КъинэмыщIауэ, бакалавриатурэм и 4-нэ курсым и студенткэ Ащхъуэт Алинэрэ 2-нэ курсым щеджэ Нэгъуей Анжелэри олимпиадэм 3-нэ, 4-нэ увыпIэхэр къыщахьащ. Абыхэм къыхуагъэфэщащ зэпеуэм и щIыхь тхылъхэр.
НэмыцэбзэмкIэ щIэныгъэ куу къэзыгъэлъэгъуа студентхэр ягъэхьэзыращ филологие щIэныгъэхэм я доктор, профессор, университетым нэмыцэ, роман филологиехэмкIэ и кафедрэм и унафэщI Аликаев Рашид, кафедрэм и лэжьакIуэхэу, филологие щIэныгъэхэм я кандидатхэу Аликаевэ Ларисэ, Гузиевэ Аминэ, Гелястановэ Iэсият сымэ.
ЖЫЛАСЭ Маритэ.
